Wulke wokrjesne město

Wulke wokrjesne město ( Große Kreisstadt) je zapřijeće z němskeho komunalneho prawa za wokrjesej přisłušace města, kotrež maja porno druhim gmejnam we wokrjesu wosebite přidatne nadawki, kotrež za wokrjes přewozmu.

Tajke města z wosebitym statusom maja w Sakskej, Bayerskej a Badensko-Württembergskej. Zwjetša su to něhdyše wokrjesne města, potajkim sydła wokrjesneho zarjada, kotrež tutón status přez wokrjesne reformy zhubichu.

W Sakskej namaka so 53 wulkich wokrjesnych městow. Budyski wokrjes ma pjeć wulkich wokrjesnych městow (Biskopicy, Budyšin, Kamjenc, Radeberg, Wojerecy), runje tak kaž wokrjes Zhorjelc (Běła Woda, Lubij, Niska, Zhorjelc, Žitawa). Nimo Radeberga běchu wšě města pak wokrjesne města něhdyšich krajnych wokrjesow pak bjezwokrjesne (Wojerecy a Zhorjelc).

!
!